**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS VALDOMŲ ĮMONIŲ ORGANŲ FORMAVIMO TVARKOS APRAŠO patvirtinimo “ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas siekiant patvirtinti Klaipėdos miesto savivaldybės valdomų įmonių organų formavimo tvarkos aprašą (toliau – Naujas aprašas) ir pripažinti netekusiu galios Klaipėdos miesto savivaldybės tarybos 2016 m. liepos 28 d. sprendimą Nr. T2-205 „Dėl Klaipėdos miesto savivaldybės kontroliuojamų bendrovių valdymo organų formavimo tvarkos aprašo patvirtinimo“.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2016 m. liepos 28 d. sprendimu Nr. T2-205 „Dėl Klaipėdos miesto savivaldybės kontroliuojamų bendrovių valdymo organų formavimo tvarkos aprašo patvirtinimo“ buvo patvirtintas Klaipėdos miesto savivaldybės kontroliuojamų bendrovių valdymo organų formavimo tvarkos aprašas, nustatantis savivaldybės kontroliuojamų bendrovių valdybų formavimo tvarką, Atrankos komisijos formavimo ir veiklos principus, savivaldybės kontroliuojamų bendrovių valdybų sudėtį, atrankos į valdybų narius kriterijus ir jos vykdymo procedūras, bendrovių vadovų atrankos kriterijus ir principus (toliau – Tvarkos aprašas).

Lietuvos Respublikos Vyriausybės 2007 m. birželio 6 d. nutarimo Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“ 2.2 punkte nustatytas įpareigojimas savivaldybės valdomose įmonėse iki 2019 m. gegužės 1 d. sudaryti kolegialius organus.

Lietuvos Respublikos Vyriausybės 2015 m. birželio 17 d. nutarimo Nr. 631 „Dėl Kandidatų į valstybės įmonės ar savivaldybės įmonės valdybą ir kandidatų į valstybės ar savivaldybės valdomos bendrovės visuotinio akcininkų susirinkimo renkamą kolegialų priežiūros organą ar valdymo organą atrankos aprašo patvirtinimo“ (toliau – Nutarimas) 3 punkto, 3.1 papunktis nustato, kad kandidatų atrankos į savivaldybių valdomos akcinės bendrovės arba uždarosios akcinės bendrovės visuotinio akcininkų susirinkimo renkamą kolegialų priežiūros ar valdymo organą būtų atliekamos laikantis šio šiuo Nutarimu patvirtinto aprašo nuostatomis.

Pagrindinės Nutarime numatytos nuostatos dėl savivaldybės valdomų įmonių priežiūros ir valdymo organų formavimo:

1. Nutarimas reglamentuoja savivaldybės valdomų įmonių kolegialių priežiūros ir valdymo organų narių atranką;

2. Savivaldybėms pavedama užtikrinti, kad savivaldybės valdomose įmonėse būtų sudarytos valdybos. Stebėtojų tarybų sudarymui įpareigojimo nėra;

3. Daugumą kolegialaus priežiūros ir valdymo organo narių turi sudaryti ne bendrovės darbuotojai;

4. Kolegialaus priežiūros ar valdymo organo sudėtyje gali būti:

- Savivaldybės administracijos valstybės tarnautojai;

- Įmonės darbuotojų atstovai;

- Ne mažiau kaip 1\2 organo narių turi atitikti nepriklausomumo kriterijus, tai yra nepriklausomi nariai;

5. Nustatytos kompetencijų sritys, kurias turi atitikti visi kolegialaus priežiūros ir valdymo organo nariai:

- kompetencija finansų srityje;

- kompetencija strateginio planavimo ir valdymo srityje;

- kompetencija ūkio šakos, kurioje veikia įmonė, srityje;

- kitos kompetencijos (teisės, vadybos, personalo valdymo);

6. Kandidatų pateiktus dokumentus tikrina Savivaldybės administracija arba viešųjų pirkimų būdu nupirkta atrankos paslaugas teikianti įmonė;

7. Kandidatų atranką vykdo Savivaldybės administracijos direktoriaus įsakymu sudaryta Atrankos komisija;

8. Numatyta atrankos pokalbio žodžiu procedūra

Nutarimu nustatomi imperatyvūs aukšti reikalavimai įmonių kolegialių organų, renkamų visuotinio akcininkų susirinkimo, sudarymui, siekiant užtikrinti efektyvią, gerosios valdysenos principais pagrįstą savivaldybės valdomų įmonių veiklą. Nutarimas nustato vienodus reikalavimus ir kompetencijas tiek kolegialių priežiūros, tiek valdymo organų narių atrankai, nustato vienodą abiejų organų atrankos tvarką.

Naujame apraše yra numatoma rekomendacija Savivaldybės valdomų bendrovių priežiūros organams rinkti kolegialių organų narius vadovaujantis Nutarimo nuostatomis.

Taip pat Nauju aprašu nustatoma savivaldybės valdomos įmonės vadovo atranka, savivaldybės valdomų įmonių organų atlygis.

**3. Kokių rezultatų laukiama.**

Aprašu siekiama patvirtinti Klaipėdos miesto savivaldybės valdomų įmonių organų formavimo tvarkos aprašą ir pripažinti netekusiu galios Klaipėdos miesto savivaldybės tarybos 2016 m. liepos 28 d. sprendimą Nr. T2-205 „Dėl Klaipėdos miesto savivaldybės kontroliuojamų bendrovių valdymo organų formavimo tvarkos aprašo patvirtinimo“ taip sudarant galimybes užtikrinti tinkamą savivaldybės valdomų įmonių valdymo organų formavimo tvarką.

4. Sprendimo projekto rengimo metu gauti specialistų vertinimai.

Negauta

**5. Lėšų poreikis sprendimo įgyvendinimui.**

Lėšų poreikis nenumatomas.

**6. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos pasekmės – patvirtintas naujas teisės aktas, nustatantis Klaipėdos miesto savivaldybės valdomų įmoniųorganų formavimo tvarkos aprašas.

Turto skyriaus vedėjas Edvardas Simokaitis